Bianka Vrábová, 3.A, Obchodná akadémia Levice

Prečo potrebuje mladá generácia vedieť o holokauste?

 Konficius, čínsky učiteľ, editor, politik a filozof, už pred viac ako 2500 rokmi vyriekol jednu múdru vetu: „Študuj minulosť, keď chceš predpovedať budúcnosť.“ Naznačoval tým to, ako sa história opakuje. Nemusí to byť možno v rovnakej podobe či sile ako predtým, ale kedykoľvek nás môže zasiahnuť udalosť, s ktorej ľudia v minulosti museli čeliť. Chyby z minulosti by sme si mali pripomínať, aby sme sa im vedeli v budúcnosti vyhnúť. No ako by sme sa mali vyhnúť niečomu, o čo sa skoro vôbec nezaujímame?

 Ak mám odpovedať na otázku, PREČO potrebujeme vedieť o holokauste, nemala by som sa najskôr spýtať, ČO vlastne naša mladá generácia o tomto pojme vôbec vie? Jedno nemenované slovenské múzeum pred istým časom urobilo prieskum s tisíckou mladých respondentov na tému, čo vedia o moderných dejinách Slovenska. Neviem však, čo bolo viac alarmujúce. To, že sa častokrát opakovala odpoveď „Neviem“ alebo to, že až štyri percentá z opýtaných priznalo, že si myslia, že holokaust nebol zlý či dokonca bol správny. Preto sa pýtam, kde je chyba? A k akým následkom nás to môže doviesť? (1)

 Nemecký spisovateľ a dramatik, Erich Maria Remarque, by to pravdepodobne len skonštatoval slovami: „Vy ste zvláštni ľudia, vy mladí, všetci dohromady. Minulosť nenávidíte, prítomnosťou opovrhujete, budúcnosť je vám ľahostajná.“ A možno mal pravdu. Naozaj to vyzerá tak, že nám je minulosť ľahostajná a hráme sa, že ju nepotrebujeme poznať. No nemyslím si, že je to správne. A rozhodne nie v téme, akou je aj holokaust. Častokrát sa vyhýbame témam, ktoré sa nás nijako nedotkli. Vždy si povieme, že nás či našej rodiny sa to netýka. Ale táto téma by rozhodne nemala byť súčasťou zoznamu tém, ktorým sa vyhnúť, či ich ignorovať. Síce je pre nás náročné pochopiť niečo, čo sa odohrávalo pred trištvrte storočím tu u nás, keďže sa s touto problematikou stretávame minimálne, iba keď táto téma ožije na hodinách dejepisu alebo pri spomienke na obete holokaustu. Je pochopiteľné, že je to pre nás vzdialená téma. Ale hovoriť o tomto masovom vyvražďovaní by nemalo byť len signálom či prevenciou toho, aby sa to neopakovalo. Vzdelávanie o holokauste z môjho pohľadu poukazuje na dôsledky rasizmu, antisemitizmu a stereotypizovania akejkoľvek spoločnosti. Vzdelávaním o holokauste sa zdôrazňuje hodnota rôznorodosti a zvyšuje sa citlivosť a empatiu k postaveniu menšín v nej. A tieto témy sú aktuálne aj v týchto časoch, preto si myslím, že rozprávať o tomto je dôležité. Hlavne v dobách, kedy silnie strach ľudí voči prisťahovalcom a je stále väčšia podpora politických strán, ktoré popierajú či zabúdajú na holokaust.

 Píšem tu o tom, aká je dôležitá vedomosť, ale viete však, čo je opakom vedomosti? Nie je to nevedomosť. Ale práve ilúzia vedomosti. Tak, ako sme sa učili, že bola istá doba kamenná či doba železná, tak túto dobu by som prirovnala k dobe internetovej. Máme obrovské množstvo informácií v enormne krátkom čase. Práve na internete, respektíve na sociálnych sieťach sa častokrát môžeme dočítať o veciach. Ján Amos Komenský raz vyriekol jednu radu na nezaplatenie: “Neverte všetkému, čo sa vám predkladá. Skúmajte a presvedčte sa sami o všetkom.” Nie všetko, čo sa dočítame na internete je pravda. A ani všetko, čo nám okolie povie nemusí byť pravdivé. Je len na nás, aby sme skúmali a bádali. Priznávam sa, sama nie som fanatikom vojnového obdobia. A nemôže sa to očakávať ani od nikoho z nás mladých. A takisto nechcem vyznieť ako pokrytec. Myslím si však, že je dobré, ba až potrebné sa zaujímať. Nehovorím, že musíme vzhliadnuť každý dokument, či chytiť do ruky každú knihu o holokauste. Ale je dobré poznať fakty. Čím viac faktov vieme, tým sme ťažšie ovplyvniteľní a tým lepšie si vieme vytvoriť vlastný názor na dianie okolo nás. Všimla som si, že mnoho mojich rovesníkov má tendenciu uveriť mnohým, niekedy aj nepravdivým informáciám. No mali by sme byť skôr hrdinami. Hrdinami, ktorí sa postavia dezinformáciam či úplne neinformovaným ľudom, popieračom holokaustu. Nebudeme však bojovať zbraňami či päsťami, ale v tomto boji je našou jedinou záchranou byť informovaní. Poznať fakty, poznať svoje dejiny a vedieť odolávať klamstvám, ktoré sa skrývajú za závesom sladkých rečí antisemitistov. Poznať históriu svojej krajiny a kľúčové historické udalosti patrí podľa mňa k všeobecnej inteligencii. Nie len nás mladých ľudí, ale aj ľudí, ktorí patria k starším generáciám.

 Ja sama som mala minulý rok šancu stretnúť a vypočuť si príbeh jedného z preživších holokaustu. Jeho slová ma veľmi zasiahli. Počuť na vlastné uši, že holokaust nie je len slovo, s vami zamáva. Počuť, že pod týmto pojmom sa skrýva to najhoršie, čo si dokážete predstaviť je neskutočné. Predstaviť si, aký strach museli títo ľudia prežívať je neopísateľné, a pre nás mladých možno aj nemožné. Predstaviť si, koľko úsilia a premáhania sa museli vložiť do každého slova, ktorým nám rozprávali o ich zážitkoch je náročné. My sa častokrát obávame zlých známok či toho, že nám bude zakázané ísť von s kamarátmi. No práve oni si prešli tým, čo sa naozaj skrýva pod pojmom strach. A preto by sa o tom malo hovoriť. Preto, aby si niečím podobným nemuselo prejsť ďalších niekoľko miliónov ľudí.

 Keď sa nad tým zamýšľam, i po holokauste svet uzrel mnohé, dosť kruté konflikty. Akoby sa ani nepoučil zo svojich chýb. Príkladom môže byť Vietnamská (1964-1975) vojna, zvrátený komunistický režim Červených Khmérov v Kambodži (1975-1979), genocída v Rwande (1994), občianska vojna v Juhoslávii (1991-1995) a mnohé iné. Ale možno to nebolo z toho dôvodu, že sme sa nepoučili z vlastných chýb. Ale bolo to skôr následok nedostatočného poznania vlastnej histórie. Aj k tomuto môže prispieť vedomosť o holokauste. Dokážeme predísť aspoň časti tragických momentov, ak sa dokážeme poučiť z toho, čo sa stalo v minulosti.

 Ak sa zamýšľam na dôvodmi, prečo hovoriť na túto tému hovoriť a prečo práve s nami, s mladými ľuďmi, odpoveď je viac-menej jednoduchá, či až jednoznačná. To my máme v rukách všetky možnosti o našej budúcnosti. My sme tí, ktorí majú plnú hlavu ilúzii a ideálov. Ale takisto aj silu na boj. Silu na boj o to, čo je pre nás dôležité.

 Zaujímať sa o túto problematiku môže viesť aj k oveľa väčším pokrokom ako len zabráneniu toho, aby sa to opakovalo. Koniec koncov všetko na svete má spolu nejaký súvis. Budovať v sebe otvorenosť mysle a toho, že cudzinci nie sú len hrozbou nám môže priniesť nové poznatky či pohľady na svet. A práve my, mladí ľudia sme tí, ktorí sú otvorení tomu, aby akceptovali. Preto je dôležité v nás pestovať túto vlastnosť.

 Mnoho motivačných citátov (ktoré sa na motiváciu väčšinou len hrajú) hlásajú, aby sme nezostávali v minulosti, ale pohli sa k lepšej budúcnosti. Tak prečo by sme nemali, teda ani nemôžeme zabudnúť aj na túto tmavú a tragickú časť našich dejín? Odpoveď je jednoduchá. Pretože práve my budeme tí, ktorí budeme prenášať do budúcnosti spomienku na túto udalosť. Pretože my budeme tí, ktorí budú bojovať o lepšiu budúcnosť nás samých, ale aj budúcnosť našej krajiny. My sme tí, ktorí bojujú o lepšiu budúcnosť našich potomkov. Preto by sme sa už teraz mali snažiť, aby takto v budúcnosti práve oni nesedeli za klávesnicou a nepísali spomienkovú esej na tragické udalosti našich budúcich dejín.

 Na záver by som už len pripomenula slová Georga Santayanaa „Tí, ktorí si nepamätajú minulosť, sú odsúdení na to, aby si ju zopakovali.“ Pretože najväčšou hrozbou človeka je len človek samotný.

 (1) - Mladí ľudia vedia o holokauste a SNP málo dostupné na: <https://www.youtube.com/watch?v=jnIqbmdidOI>